b'\n_START_ARTICLE_\nMiroslav Ambro\xc5\xbei\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nMiroslav Ambro\xc5\xbei\xc4\x8d se je rodil 15. julija 1885 v Kranju, kjer je tudi kon\xc4\x8dal ni\xc5\xbejo gimnazijo. Ker \xc5\xa1tudija ni mogel nadaljevati zaradi finan\xc4\x8dnih te\xc5\xbeav, se je namesto tega izu\xc4\x8dil za stavca in se zaposlil v tiskarni Edinost v Trstu. Leta 1911 je postal tehni\xc4\x8dni vodja tiskarne, od leta 1918 do leta 1920 pa je bil njen ravnatelj. Leta 1920 se je vsled slovenskega porekla moral umakniti v tedanjo Kraljevino SHS. Po umiku iz Italije je leta 1921 postal vodja Delni\xc5\xa1ke tiskarne v Ljubljani. To delo je opravljal do leta 1936. Umrl je v Ljubljani 7. septembra 1944.\n_START_SECTION_\nSokolska dejavnost\n_START_PARAGRAPH_\nMiroslav Ambro\xc5\xbei\xc4\x8d se je za\xc4\x8del s telovadbo ukvarjati \xc5\xbee v Kranju, kjer je leta 1905 postal sokolski vodnik. Leta 1911 postane na\xc4\x8delnik Sokolskega dru\xc5\xa1tva v Trstu, in leta 1912 na\xc4\x8delnik Tr\xc5\xbea\xc5\xa1ke sokolske \xc5\xbeupe. Leta 1913 sodeluje kot sodnik na mednarodnih telovadnih tekmah Mednarodne gimnasti\xc4\x8dne zveze FIG v Ljubljani in Parizu. V Ljubljani je bil od leta 1921 \xc4\x8dlan tehni\xc4\x8dnega odbora Slovenske sokolske zveze, ter od leta 1922 najo\xc5\xbeji sodelavec Viktorja Murnika pri organiziranju prvega jugoslovanskega vsesokolskega zleta v Ljubljani. Od leta 1922 je bil na\xc4\x8delnik ljubljanske sokolske \xc5\xbeupe, in od leta 1925 do 1934 na\xc4\x8delnik Jugoslovanske sokolske zveze ali Sokola kraljevine Jugoslavije.\n_START_SECTION_\nPublicisti\xc4\x8dna dejavnost\n_START_PARAGRAPH_\nMiroslav Ambro\xc5\xbei\xc4\x8d je \xc5\xbee v letih 1905 in 1906 uredil Slovenski sokolski koledar. Tudi v Trstu je nadaljeval z delovanjem v publicistiki in je tako med letoma 1912 in 1914 urejeval Vestnik tr\xc5\xbea\xc5\xa1ke sokolske \xc5\xbeupe. Kasneje v Ljubljani je v letih 1922 in 1923 sourejeval Vestnik sokolske \xc5\xbeupe Ljubljana I, leta 1934 pa je urejeval Sokolski glasnik. V vseh glasilih pa je prispeval tudi veliko svojih \xc4\x8dlankov in prilog s podro\xc4\x8dja telovadbe in sokolske vzgoje. Poleg tega je bil tudi sourednik Vaditeljskega lista.'